Hari.
Oniaroa,
vakadivarani naothinia Galiléia kaarabonia aadahaoniꞌaha ada Jesus.
Judéia kaarabonia Jesu-ra naadahajanariki judeus kaijaꞌari vanavaꞌisohiva abonoa vanaabinivini vanofivini.
Ni-ipohijanaki ida mahi judeus kaijaꞌari ihinika hoariha-ra vanamonahavini Deu-ra khai vaniꞌara kaimoni.
8 mahi ipohini vakaihinikana oadani vavadina baniniaja,
vakavaꞌihokija kaimoni ida vakadijaꞌari avikhananavaki vavadina amokhinia amasia avaadahaonina oadani.
Ihinika onini Amokhini Kaihinikani.
Oniaroa,
Jesus igamina kaꞌoa vaniꞌaha:
—Aajo,
hihida ibavia ajihiꞌa.
Judéia kaarabonia okhaꞌa mahija kadaipohi vahoariha kadabadani danoki-ra vanokivini.
Ijaꞌaria binofihi ida vahoariha vaipohikia kidibadani avigavini,
ni-bianahojaki ida badani vanokiria kaimoni.
Badani danokia ikabadanibakhiaki i,
vanokiva ida bada iniꞌaki — vakhaniha.
Igamina vakajariꞌdaki jaboni ada Jesus.
Jesus vaꞌora niꞌaha:
—Ni-khaꞌiaki kaho ida mahi asohiki ookhana kamahini ihinika kania.
Mahi hana hini avanofihi,
asohiki ida avarikhani.
Aꞌonira vavajahaki adani ijaꞌari Deu-ra vanofiriki.
Hovani hora vavajahariki.
Vaꞌora onavaꞌisohibakhiavini hiki ida vakadihojai jahariki,
oniani ida hora vavajaharavini hija.
Aꞌonimiroꞌa avigaimoriꞌa ihinika amonahani ibavini kania.
Ni-oogaimorina-ra onofiki kaho.
Ni-kaikahiꞌiaki kaho ida mahi ookhana kaimoni.
Vara vaꞌora niꞌavini naothinia hojaroniꞌaha ada Jesus Galiléia kaarabonia.
Hari.
Oniaroa,
Jerusaléa avikhaꞌaha adani Jesus kakajoꞌo Amokhini Kaihinikani-ra avanikhahavini.
Ai vihina naothinia okasiagaꞌaha ada Jesus.
Ni-ijaꞌaria vanokiꞌiki.
Ahojai vania okhaꞌaha.
Judeus kaijaꞌari vanavaꞌisohiva abonoa avanakoꞌdioniha ada Jesus ihinika amonahani ibavinia.
Vananaꞌdohibakhiaha:
—Ada hana hojaha Jesus?
Ijaꞌari vaipohiki vajoroniki vaabono vara vakaniꞌakhamaki:
—Jahaki ada makhira.
Vahoariha vani adani vakhaniha:
—Iniani.
Vaꞌora korijanahabakhiaki adani ijaꞌari.
Ni-vanaꞌbaraꞌiki ida vaathi.
Vaꞌora vifiniki adani vakadijaꞌari vanavaꞌisohiva abono,
oniani ida athii ꞌbararikia Jesu-ra vakanavaranihavini hija.
Hari.
Ihinika ajararini vani kaikahiꞌaha ada Jesus.
Ijaꞌari Deu-ra khai vaniꞌavini kagorani kavasiribanini bodinia oꞌoiꞌaha,
vaꞌora kaꞌojomoꞌiꞌaha adani ijaꞌari vajoroniki.
Jesus athi-ra vakavaꞌibodivaranikarahoꞌaha adani judeus kaijaꞌari vavakaꞌdaꞌdiva,
vakhaniha:
—Ni-akadiꞌojomoꞌihi abonoa vakaꞌojomoꞌiꞌiki hada makhira Deus athi kapapirania.
Nihaniki vania biogaja ida?
Karahoki ida kidiꞌogahai.
Jesus vaꞌora niꞌaha:
—Ni-okavaꞌibodivaraniꞌimidiaki hida ojomoꞌihi athini.
Deus hora karonaki ho.
Ovari hora navaꞌisohivini hiꞌiki hida aꞌonira okaꞌojomoꞌivini hiꞌiki.
Ijaꞌari nahina Deua binofiki-ra naabahi,
biogaki bana ida kodiꞌojomoꞌihi athini Deus kania khani.
Biogaki jaboni ida kodiꞌojomoꞌihi athini-ra onakamaꞌdaravini.
Deus vania binakamaꞌdaja ida.
Hari.
Ijaꞌari kidivaꞌibodivarania vaꞌora nanamithavini hiki adani vahoariha;
binofiki ida kidiꞌogahai karaho avigavini,
abononi vaboraborahaja kaimoni.
Ni-niki ida kodihojai.
Hovani athi vikhava abono ho.
Athi vikhava abonoa ni-vara bivaniꞌaki ida kidivaꞌibodivarani.
Vara bivaniꞌaki ida karonana hiki athi.
Binofiki ida athi-ra karonaki kaꞌogahai karaho-ra vakamithavini,
khai vaniꞌara kaimoni ada karonana hiꞌiki.
Kaꞌoa hiki ida athi vikhava abono athi.
Ni-ijaꞌari-ra korijanahaki.
Hovani athi vikhava abono ho.
Deus kavaꞌisohihi jirikia Moisés kohana vaꞌora navaꞌisohiꞌiki adani akadijaꞌari avikhananavaki.
Ni-ijaꞌari hoarani avakadiania hojakia binaabaki afojahaki ida Deus kavaꞌisohihi jiriki.
Nahina mani ida hora avanaabinivini-ra avarakaimasikivini hija?
Vakamithava vagathanihi ida kidinaꞌdohi:
—Ikabajadiꞌoamanija!
Nahina ira akaimasikirihi ira naabinivini.
Jesus vaꞌora niꞌaha:
—Bada oniꞌaꞌiki ida badani danoki hoarani akadiꞌakoiri kamahini,
oniani ida avakavaꞌibodivaranikarahovini hiꞌia.
Ni-avavajahaki ida akadiꞌakoiri kamahini ijaꞌari-ra oanaihotavini.
Akadiꞌakoiri kamahini hini kabaꞌi,
avakarajomiki ada isai tanaki,
avanaabaja kaimoni ida Deus kavaꞌisohihi Moisés kohana binajiriꞌiki.
Ni-Moiséa bihonariabiininiki ida siikosida karajomihi.
Moisés namithana viahania kidijaꞌari miroꞌa vanakamaꞌdaja ida siikosida karajomihi.
Vakadihonari avanaabavini isai-ra avakarajomivini akadiꞌakoiri kamahini hini kabaꞌi.
Akadiꞌakoiri kamahini ijaꞌari-ra oanaihotahi;
hora avakaihamahiꞌihi.
Hora avaranaathidanoararivini,
hora avaniꞌaꞌiki aꞌoni:
“Inaabarihi ida Moisés
kohana kahonari.
Ni-jahaki ida bada inini
akadiꞌakoiri kamahini,
makhira-ra ianaihotavini.”
Avakhaniki aꞌoni.
Avanokihi ida hoariha kahojai,
hariꞌa jorakia asohirini vakahi bana.
Avarigahi ida kidihojai Deua bivajahaki bivajahariki,
oniania kidihojai asohini asohirini avakahivini jahaja.